ครม.ขีดเส้นตายเบิกจ่ายงบไทยเข้มแข็ง
ครม.เร่งรัดหน่วยงานต่าง ๆ เร่งเบิกจ่ายงบไทยเข้มแข็งภายในกำหนด หากช้าจะให้ยุติโครงการทันทีและนำเงินไปให้โครงการอื่น
16 ก.พ. 2553

ครม.เร่งรัดหน่วยงานต่าง ๆ เร่งเบิกจ่ายงบไทยเข้มแข็งภายในกำหนด หากช้าจะให้ยุติโครงการทันทีและนำเงินไปให้โครงการอื่น
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมครม.เห็นชอบมาตรการเร่งรัดการเบิกจ่ายเงินลงทุนโครงการไทยเข้มแข็งก้อนแรก 1.99 แสนล้านบาท โดยกำหนด 2 กรณี คือ 1.กรณีที่หน่วยงานที่ยังไม่ได้เสนอโครงการมาให้สำนักงบประมาณพิจารณา ต้องทำให้แล้วเสร็จ 23 ก.พ. 2553
2. กรณีที่ได้รับอนุมัติโครงการจากสำนักงบประมาณแล้ว แต่ยังไม่ได้ลงนามสัญญาจัดซื้อจัดจ้าง ต้องดำเนินการให้แล้วเสร็จใน 31 มี.ค. หากดำเนินการไม่ได้ก็จะให้ยุติโครงการทันที และจะนำเงินไปจัดสรรให้โครงการอื่นที่มีความพร้อมกว่าแทน
ทั้งนี้ งบประมาณไทยเข้มแข็งก้อนแรก 1.99 แสนล้านบาท มีโครงการที่ได้รับการอนุม้ติแล้ว 1.58 แสนล้านบาท มีการลงนามแล้ว 1.1 แสนล้านบาท แต่มีการเบิกจ่ายเพียง 3.47 หมื่นล้านบาท หรือ 21% ของวงเงินทั้งหมด